49. МАЈСКА ИЗЛОЖБА УЛУПУДС, ПРЕКО ЦРТЕ

Једна од најстаријих манифестација савремене примењене уметности и дизајна, угледна и изван граница Србије, регионална до распада Југославије, у свом 49. издању окупља 150 уметника у редовној конкуренцији за награде, и 5 пратећих програма, у чак три галеријска простора у центру града – СКЦ, Пароброд, Мала галерија УЛУПУДС-а. Под провокативном темом „Преко црте“ поставља се двосмислени изазов креативцу у овој области: да следи авангардни дух, било у садржају или технологији, и прекорачи правила; или озбиљно промисли, можда се и духовито поигра могућношћу одласка из средине. Сигурно, не само буквално – преко границе према бољим материјалним условима, већ и из пословног и стваралачког амбијента у коме долази до процеса убрзаног раслојавања, што ствара осећај не само животне тескобе, већ и много опасније стваралачке спутаности, чак и притиска елите. Под елитом се не подразумева само политичко – социјална, у чијим је рукама капитал и моћ, већ и она у струци суочена са суженим простором за ангажман и афирмацију ... Присуство страних агенција попут Saatchi and Saatchi, никада није било лимитирајуће, напротив, доживљавамо га, из ове временске визуре, као стимулативно за компетенцију и афирмацију младих стваралаца, уз стварање значајне збирке савремене уметности. Велике мултинационалне фирме, као што је дуго очекивана ИКЕА, сигурно ће донети и подршку реализацији неких од идеја младих дизајнера, дајући им прилику да из пројектног пређу у нови ниво, из заштићеног периода образовања у продуктивни процес... МАЈСКА је једна од ретких тачака у којима се укрштају проблематика могућег и измаштаног у креативном процесу, продора у животну средину и презентације иновација, које из неког разлога остају у личној уметничкој агенди. Просторна дезинтеграција поставке представља нужност за организацију изложбе ове сезоне, али је можда добра за београдску културну сцену и славу саме смотре. 

Пред публиком ће се наћи, у првом термину, самостална изложба прошлогодишњег лауреата Велике награде дизајнера накита Ненада Раце у Малој галерији-популарном малом Сингидунуму. Посвећеност, стилска доследност, примена техника високе технологије и елитног занатства, као и верност циљној групи еманципованих дама савременог духа, донела је признање препознатљивом жигу R. Најпровокативнији програм одиграваће се под кровом београдског СКЦ-а, у великој галерији, „циркусу “ – улазном холу и на „високом“ нивоу сале за трибинске програме. Овде ће се борити за награде 150 члан, из свих 9 секција, професионалног удружења које 2018. обележава педесетогодишњицу великог изложбеног бренда као и 65 година постојања. Уз централни део биће приказана и интригантна пратећа манифестација – конкурсних радова за визуелни идентитет овогодишње МАЈСКЕ. Историја и традиција изложбе, ретка и у европским земљама – колевкама креативног дизајна и модерног стила (Британија, Аустрија, Француска), анимира на критичко размишљање, више него што ствара расположење за грандиозне свечарске подухвате. Са угледом и статусом УЛУПУДС улази у сениорско доба не решавајући деценијама питање сталног простора изложбе која представља и јединствену референтну тачку за будуће истраживаче примењене уметности и дизајна, али са пратећим каталогом и програмима који представљају стандард квалитета и афирмативног односа према струци. Нажалост или на срећу, ова година ће остати упамћена и по контраверзама у валоризивању неуобичајених форми креативног размишљања – стваралаштву syber генерације које доноси и слободу ироније према тези „преко црте“. Подсетимо се да је, у време социјалистичке државе и строге контроле „културне политике“, на таласу егзалтације прогресом и идеја високе модерне, МАЈСКА била ЕКСПЕРИМЕНТ, а њени учесници уметници који су донели неке од најновијих достигнућа технологије и форме у домаћу индустрију, архитектуру, амбијент свакодневнице.

Реалност овогодишње поставке је да креативно опстајање не значи и храброст, али и кроз „коректност“ примењено стваралаштво нам даје дух критичког суделовања у ери оптерећеној политичким превирањима и декаденцијом (пост)технолошког света. Сваке сезоне нека од области доживљава врсту спонтане валоризације на МАЈСКОЈ, а ове је то – фотографија. Живост, документарност, фикција помешана са реалношћу, висока естетизација модних и рекламних примера, без много филозофије и критичности, уводи нас у проблематику средине, са неким од највиспренијих реакција на тему „преко црте“. Модни дизајн је, уз неколицину примера, донео свежу ауторску алтернацију комерцијалним смотрама, уз тумачење старих и нових „зелених метода“ – традиционалних техника – филцања, рециклаже, обликовања „без остатка“, са којима ћемо се упознати и у склопу пратећих програма у простору Пароброда. У њему ће се презентовати и иновације у области витража, „примењени“ перфоманс и обележавање два јубилеја – једне књиге и Октобарске револуције. Уз минуциозне примере алтернативног накита, скулптура и керамоскулптура на поставци гранају се кроз два тока – континуитета са високом модерном и истраживачког. У њихове методе се уливају и употреба tresh материјала, интегришу медијски и индустријски фрагменти у тродимензионални објекат, уз реновацију критичког духа „поп арта“... Квалитетна архитектура за „обичне“ – обичних потреба, без статусних претензија, доминира и ове године, уз неколицину гламурозних креација аутора који, заслужено, имају пропусну „црту“ испред и иза себе. Слично је и са сценографијом и костимографијом, облашћу која се прилагођава домаћем амбијенту и новим продукцијама, дајући авангардни печат у условима материјалне оскудице. Видљив је пад интересовања за упечатљиве и скупе презентације на изложби, чији сјај памтимо и током тешких деведесетих. Као да репрезентативност прелази у документарност потпомогнуту новим медијима, уз тренд новог еклектицизма – мешања речника уметности, стварања хибрида између дела традиционалне методе и неуметничких процедура, што је и историјска матрица на прелому векова. Добитник Тарнерове награде на изложби у Новом Саду даје увид у финале овог процеса – таписерија са садржајем стрипа и булеварске штампе и фоторомана, уз иронију али и љубав према „новом врлом свету“.

Изнад свега струковна смотра која прати нове тенденције, али и стваралаштво које, без претензија да критикује или мења „границе“, учествује у естетизацији свакодневнице, МАЈСКА је ове године отворила дебату о проблематици презентације и рецепције стваралаштва младих. Можда би будућа паралелна сцена МЛАДЕ МАЈСКЕ и након педесете, могла да пружи одговор на питање каква је улога великих професионалних асоцијација у процесу одлива „креативности“ и, да ли смо и сами генератори дилеме „унутар“ или „преко“ црте? 

